Ioannes Kotljarevs'kyj

Ioannes Petri filius Kotljarevs'kyj (Ucrainice Іван Петрович Котляревський, tr. Ivan Petrovyč Kotljarevs'kyj; 9 Septembris 1769–10 Novembris 1838) fuit scriptor et poeta atque dramaticus Ucrainicus, conditor litteraturae Ucrainicae nostri temporis. 

 Vita 
Ioannes Kotljarevs'kyj natus est Poltavae in urbe, in familia apparitoris. Annis ab 1780 ad 1789 in seminario clericali Poltavensi educabatur. Annis 1796–1808 in munere militari erat, in Bello Russico-Turcico annorum 1807–1812 participavit. Anno 1810 Poltavam rediit et factus est curator domi educationis infantium hominum nobilium pauperum. Anno 1812, tempore Belli Patrii, formavit regimen Cossacorum, quod contra copias Napoleonis pugnabat. Annis ab 1816 ad 1821 Kotljarevs'kyj erat praefectus theatri Poltavensis. Annis 1827–1835 fuit curator nonnullorum institutorum philanthropicorum.

 Opera 
Kotljarevs'kyj notus est ut auctor poematis epicorum nomine Aeneis (Ucrainice «Енеїда», tr. "Enejida"), primum opus publicatum in lingua Ucrainica hodierna scriptum. In lucem editum est anno 1798, quo anno auctore inscio publicatae sunt partes prima, secunda et tertia poematis; anno 1809 Kotljarevs'kyj, partem quartam addens, ipse opus suum edidit sub titulo Aeneis Virgilii, in linguam Russicam Minorem ab I. Kotljarevs'kyj traducta (Russice «Виргилиева Энеида, на малороссийский язык преложенная И. Котляревским», tr. "Virgilieva Èneida, na malorossijskij jazyk preložennaja I. Kotljarevskim"); completus autem carminis textus, partes sex habens, anno 1842 editus est. Aeneis a Kotljarevs'kyj scripta est poema per ridiculum contortum, ubi Troiani Virgiliani Cosaci Zaporovienses depinguntur.

Etiam notae sunt fabulae dramaticae Ioannis Kotljarevs'kyj Natalia Poltavensis (Ucrainice «Наталка Полтавка», tr. "Natalka-Poltavka") et Miles-magus (Ucrainice «Москаль-чарівник», tr. "Moskal'-čarivnyk", ubi verbum 'москаль' aeque 'miles' et 'Moscovita' traducitur), anno 1819 primo inductae.

Bibliotheca Nationalis Ucrainae Vernadskiana

 Bibliographia 
 Волинський П. К. Іван Котляревський: Життя і творчість. Ed. 3. Kioviae, 1969.
 Іван Котляревський. Бібліографічний покажчик. 1798—1968. Kioviae, 1969.
 Хропко П. П. Іван Котляревський. Біографічний нарис. Kioviae, 1969.

 Nexus externi 

 Biographia et opera Ioannis Kotljarevs'kyj 

Categoria:Auctores Ucrainici
Categoria:Incolae Imperii Russici
Categoria:Poetae Ucrainae
Categoria:Scriptores Ucrainae